作者:白居易
標題:再授賓客分司
內容:優穩四皓官，清崇三品列。伊予再塵忝，內愧非才哲。俸錢七八萬，給受無虛月。分命在東司，又不勞朝謁。既資閑養疾，亦賴慵藏拙。賓友得從容，琴觴恣怡悅。乘籃城外去，系馬花前歇。六遊金穀春，五看龍門雪。吾若默無語，安知吾快活。吾欲更盡言，複恐人豪奪。應為時所笑，苦惜分司闕。但問適意無，豈論官冷熱。